Imtella' Ġunju 24, 2020 - Aġġornata 24 Ta' Ġunju, 2020 4:54pm Fil-Qorti dalgħodu kompliet tinstema' l-inkjesta pubblika li qed tistħarreġ jekk il-Gvern setax ħa miżuri biex jipprevjeni l-omiċidju ta' Daphne Caruana Galizia. 11:29 Mistoqsi jekk hux minnu li f'Novembru 2019 Yorgen Fenech irċieva r-ritratt bit-termini tal-proklama li kienet se tingħata lil Melvin Theuma, is-Sur Zahra kkonferma. 11:26 Dwar l-involviment tal-forzi tal-ordni internazzjonali fl-investigazzjonijiet separati li għadejjin dwar ħasil ta' flus u korruzzjoni x-xhud qal li l-Europol huma involuti b'mod attiv ħafna. Dwar il-leaks fl-investigazzjoni, qal li għalkemm kien hemm diversi korpi involuti fosthom l-MSS, l-FAM u Pulizija ċ-ċirku kien veru żgħir. Stqarr li meta bdew jindunaw li kien hemm illikjar ta' informazzjoni kienu diżżapuntati ferm. Irrakonta kif fil-ġurnata tar-rejd tal-patata ra b'għajnejh dawn il-leaks jimmaterjalizzaw meta avviċinaw biex jagħmlu l-arresti tat-tliet irġiel akkużati li poġġew il-bomba. 11:09 L-avukati tal-familja staqsew lix-xhud dwar ix-xerja tal-investigazzjoni. Qal li t-taskforce bħalissa qed topera fuq binarju aktar wiesgħa mid-delitt innifsu u tinkludi wkoll investigazzjonijiet ta' prattiċi illeċiti. Ix-xhud ġie mistoqsi dwar it-tliet akkużati u l-passat ikkulurit tagħhom u x'passi ħadu biex jiġbru informazzjoni dwar it-tliet akkużati bil-qtil, kemm qabel u kif ukoll wara d-delitt. Qal li qabel id-delitt ta' Daphne Caruana Galizia kienet għadejja investigazzjoni dwar it-tliet akkużati separata. Mistoqsi dwar is-sensiela ta' karozzi bombi li ppreċedew l-assasinju tal-vittma, l-Ispettur Zahra qal li ma kienx involut b'mod dirett f'dawn l-investigazzjonijiet. Madanakollu qal li għalkemm mhux impossibli l-investigazzjonijiet ta' karozzi bombi huma diffiċli u jirrikjedu ħafna riżorsa. Mistoqsi jekk l-istess nies li għamlu l-bomba fil-karozza tal-vittma humiex l-istess persuni wara l-assasinju, ix-xhud qal li se jwieġeb dwar dan fil-magħluq. 11:02 Mistoqsi dwar rapporti fil-midja li huwa ma kienx irrisponda domandi minn ġurnalist dwar hux minnu li Yorgen Fenech fid-29 ta' Novembru kien għamel referenza għall-każijiet ta' koruzzjoni u talab li jitkellem mal-eks kap tal-iskwadra tal-Pulizija kontra r-reati ekonomiċi Ian Abdila u li dan baqa' ma kellmu ħadd. Xehed li huwa bagħat ir-risposti tiegħu lura iżda li ma ħarġitx fl-artiklu. Qal li ma jistax jgħid fiċ-ċert jekk din l-imejl waslitx għaliex din tinbagħat mill-taqsima responsabbli għall-midja tal-Korp tal-Pulizija. Mistoqsi kienx involut f'briefings fl-Uffiċċju tal-Prim Ministru u min kien jattendi għalihom, l-Ispettur Zahra qal li ġieli kien imur is-Sur Valletta u xi drabi l-Ispettur Keith Arnaud fosthom dwar talba li saret minn Vince Muscat għall-maħfra presidenzjali. Qal li huwa ma kienx preżenti u lanqas kien jaf meta jsiru iżda kien jiġi magħraf b'dan wara li laqgħat kienu jsiru. 10:59 Mistoqsi jekk kellux ħsibijiet li dan l-omiċidju seta' jseħħ qal li ma kienx jgħaddilu min moħħu li f'Malta setgħet tinqatel persuna b'dan il-mod. Mistoqsi dwar in-numru ta' karozzi bombi li kien hemm qabel tal-vittma, is-Sur Zahra spjega li b'differenza, dawn kienu kollha relatati ma' gangs kriminali rivali. Qal li bħala investigaturi kienu jaħdmu aktar mill-qrib mal-eks deputat kummissarju Silvio Valletta milli mal-eks Kummissarju tal-Pulizija Lawrence Cutajar. Mistoqsi dwar ir-reazzjoni tiegħu għall-aħbar li Silvio Valletta u Yorgen Fenech kienu ħbieb is-Sur Zahra qal li minħabba n-natura li sar jaf b'dan, jixtieq jixhed fil-magħluq. Il-Qorti laqgħet it-talba u l-Ispettur se jkun qiegħed jispjega dwar dan aktar tard għalissa x-xhieda se tkompli. 10:52 Il-bord tal-inkjesta issa qed jisma' x-xhieda tal-Ispettur Kurt Zahra wieħed mill-investigaturi fl-omiċidju tas-sinjura Caruana Galizia. Qal li l-iskwadra ta' kontra r-reati ekonomiċi daħħlu fit-taskforce wara li tressqu t-tliet allegat eżekuturi, l-aħwa George u Alfred Degiorgio u Vince Muscat. Qal li f'dan iż-żmien feġġ isem Melvin Theuma li qed jixhed bil-proklama fil-każ kontra l-allegat mandat Yorgen Fenech. Qal li permezz li Theuma kien involut f'lottu klandestin, l-ECU daħħlu fl-investigazzjoni. Mistoqsi mill-President tal-bord jekk sarx xi assessjar ta' periklu fuq ħajjet Daphne Caruana Galizia wara li ġew żvelati l-Panama Papers, is-Sur Zahra qal li mhux konxju li jsiru dawn l-eżerċizzji u li ma jistax jgħid jekk dan sarx fil-konfront tal-vittma. 10:34 Wara x-xhieda qasira tas-Sur Caruana Galizia, tela' fuq il-pedana tax-xhieda d-Deputat Kummissarju Carmelo Magri li għal dawn l-aħħar xhur serva bħala l-aġent Kummissarju tal-Pulizija. Is-Sur Magri ppreżenta informazzjoni dwar rondi tal-RIU fil-Bidnija li fi kliemu bdew fis-16 ta' Mejju 2006. Spjega wkoll li f'perjodi sporadiċi kien hemm għassa fissa mad-dar fosthom fi żmien l-elezzjonijiet ġenerali inkluż dik tal-2013. Ipprovda wkoll taħt rikjest tal-bord tal-inkjesta, korrispondenza bejn il-Korp tal-Pulizija u l-Interpol u li tmur lura għall-2018 għall-kooperazzjoni bejn il-forzi tal-ordni ta' Malta u l-Emirati Maqgħuda. Qal li l-awtoritajiet tal-pajjiż ma kienux qed jikkoperaw għall-informazzjoni mitluba dwar il-kumpaniji MayorTrans, MacBridge u 17 Black, Cefedex fost l-oħrajn. Saħansitra qal li kien hemm diversi laqgħat bejn il-Pulizija ta' Malta u l-awtoritajiet tal-UAE tħassru proprju lejlet li kienu ppjanati. 10:12 Xehed ir-raġel tal-vittma Peter Caruana Galizia li ppreżenta filmat li skontu jikkontradixxi x-xhieda ta' Keith Schembri li ta fil-kumpilazzjoni tal-evidenza fil-konfront ta' Yorgen Fenech li hi proċedura separata. Qal li wara riċerka li għamlu jirriżulta li meta nqatlet Daphne Caruana Galizia, il-Prim Ministru kien jinsab fi żjara f'uffiċini f'Tas-Sliema waqt li qed jagħmel diskors. Qal li dan ma jaqbilx max-xhieda li ta s-Sur Schembri t-Tnejn li għadda, li rrakonta kif saru jafu bl-aħbar meta kienu fl-Uffiċċju tal-Prim Ministru f'Kastilja. 10:00 Qal li t-titlu ma kienx denju għat-teatru nazzjonali li skontu kien jinċita mibegħda fl-isfond soċjo-politiku Malti. Xehed li fl-aħħar 12 -il xahar, l-awtur ippropona dramm ieħor bit-titlu 'Ix-xiħa', mill-istess kumpanija li kien fih karattru fl-opinjoni tiegħu mfassla fuq il-ħajja ta' Daphne Caruana Galizia. Qal li ma kienx kuntent bil-kontenut u wara diskussjoni fil-bord l-iscript ġie rrifjutat. Spjega li fil-kliem preżenti ħass li l-karattru ma kienx denju ġaladarba l-każ għadu qed jiġi trattat. 09:50 Fuq il-pedana tax-xhieda tela' Dr Michael Grech, iċ-Chairman tat-Teatru Manoel li ġie mistoqsi dwar dramm intitolat 'Min qatel lil Daphne?' Qal li bi qbil iffirmat ftit tas-snin ilu, it-Teatru daħal fi qbil biex jibdew isiru aktar drammi bil-Malti. Qal li b'dan il-qbil it-Teatru kellu l-jhedd li jirrifjuta l-iscript li jiġu skrutinizzati mill-membri tal-bord. Huwa kkonferma li dan l-iscript, kien ġie propost sena qabel inqatlet Daphne, possibilment fl-2016. Qal li jiftakar li rċieva telefonata fuq dan id-dramm u stqarr li mit-titolu biss ħass li d-dramm għandu jiġu rrifjutat iżda xorta waħda qajjem id-diskussjoni fil-bord. Il-bord tal-inkjesta huwa kompost mill- l-Imħallef Emeritu Michael Mallia, il-Prim Imħallef Emeritu Joseph Said Pullicino u l-Imħallef Abigail Lofaro.